FESTES DE MOROS I CRISTIANS D'ALCOI: abril 2018\nHan sigut unes memorables Festes d'Alcoi. Els protagonistes de les Festes de Moros i Cristians 2018 han sigut:\nSANT JORDIET: JUANJO VALLS (Filà Mudéjares)\nCAPITÀ CRISTIÀ: JOSÉ VICENTE JORNET (Filà Navarros)\nALFÉREZ CRISTIÀ: JOSÉ LUIS CALVO (Filà Tomasines)\nCAPITÀ MORO: JORGE VAQUER (Filà Verds)\nALFÉREZ MORO: SANTI CARBONELL (Filà Magenta)\nPublicado por ALCOYANIA 2 en sábado, abril 28, 2018 No hay comentarios:\nPublicado por ALCOYANIA 2 en domingo, abril 22, 2018 No hay comentarios:\nTRASLLAT DE SANT JORDI EL XICOTET I INFORMACIÓ FESTES ALCOI 2018\nT'estime Alcoi, antiga fortalesa, gavella d'homes que somriuen encara en l'esperança per mantindre Sant Jordi com un símbol de solidària pau en creu vermella. Un dels protagonistes absoluts d'aquestes Festes de Moros i Cristians 2018 és Juanjo Valls Fuster. El tímid xiquet dels Salesians ha fet una palpable evolució fins sentir-se totalment identificat en el seu paper. Aquest progrés es nota a les entrevistes i fins hi tot els seus pares admeten que el xiquet de 9 anys està més involucrat. Un futbolista que no amaga la seua passió pel Real Madrid, i per la filà Mudéjares. És la seua filà desde que va nàixer i amb ella representarà el càrrec de Sant Jordiet.\nJosé Vicente Jornet Moyà desempenya el càrrec de capità cristià 2018 amb la filà Navarros. Porta dècades preparant aquesta il·lusionant capitania i segur que no defraudarà al baixar pels carrers d'Alcoi el 22 d'abril. La música que l'acompanyarà serà la clàssica "Aleluya" d'Amando Blanquer, la primera marxa cristiana de la història. Les favorites seran la seua filla Paula Jornet i la seua dona Xelo Jordà, i el boato tindrà 2 ballets ben diferenciats. Per últim l'esquadra de negres estrena la marxa cristiana "Beltzak" de Francisco Valor Llorens.\nJorge Vaquer Calatayud és el futur, quasi present, capità moro 2018. La filà Verds ha recuperat la figura de l'empresari d'èxit com a càrrec fester. I és que Jorge Vaquer és l'industrial encarregat de la gran marca de cosmètics "Nirvel". En l'Entrada Mora s'estrenarà una meravellosa suite de 12 marxes mores de Saül Gómez, entre les que destaca "Kapytan" que acompanyarà al capità moro i rodella en la seua carrossa. Les favorites seran Consuelo i Lorena Vaquer. Al boato estan preparats 2 ballets forts i l'esquadra de negres és la única que ix amb una marxa mora de Rafael Mullor Grau: "Un moro mudéjar".\nJosé Luis Calvo Silvestre serà l'alférez cristià 2018 per la filà Tomasines. Aquest fester de Muro és un clar exemple de que no és precís ser alcoyà de cuna per a sentir la festa i dedicar-se a preparar una alferecia. Als 58 anys desfilarà com a alférez tomasina amb la marxa cristiana "La penya el Cuc" de Juan Francisco Sanjuán. Una marxa cristiana dedicada a la filà Maseros de Muro, a la que pertany José Luis i que es converteix en un homenatge a la seua família murera. Parlant de família, les favorites seran Elisa Botella i Elia Calvo. La gran estatura de José Luis Calvo ha servit per a que el boato, amb 3 ballets, estiga inspirat en la figura de Pere III el Gran. L'esquadra de negres baixarà amb "Mai-Sabel" de Francisco Valor Llorens.\nSanti Carbonell Quesada, famós dissenyador de trages per a Festes de Moros i Cristians, serà l'alférez moro de la filà Magenta. Aquest jove de 30 anys ha aconseguit agermanar a l'antiga filà Beduins i a la filà Cruzados, a la que pertany desde la infància. La favorita serà sa mare, Toñi Quesada, al donar-se el fet de que la seua parella, Omar Moreno, complirà la funció d'abanderat. L'acompanyen molts cavallers en un boato amb 2 ballets que mai han participat en les Festes d'Alcoi. Santi Carbonell desfilarà amb "Moros y cristianos", una peça musical de Camilo Pérez Monllor. També l'esquadra de negres desfila amb la fantàstica "Uzul el selmim" de Camilo Pérez Monllor. Alerta amb la sobreexplotació que està tenint aquesta marxa mora per part de les esquadres de negres als últims anys, ja que abans sols eixia amb la filà Abencerrajes.\nLa filà Maseros celebra en aquest 2018 el seu 175 aniversari. Una efemèride poc ressaltada però de gran importància. En 1843 es va fundar la filà dels valencians, dels llauradors del camp i desde aleshores és una de les filaes més carismàtiques de les Festes d'Alcoi. El seu disseny i la seua música distinta fan d'aquesta filà un punt i apart en el bàndol cristià. Una filà única molt volguda pels alcoyans i que a més a més està en molts altres pobles amb Moros i Cristians.\nEn l'apartat de dissenyadors destaca el retorn de David Blasco, desprès d'uns anys allunyat del disseny fester. Dels seus dibuixos eixirà tota la capitania mora de la filà Verds. També torna Juan Climent amb tota l'alferecia de la filà Tomasines, desprès d'un merescut any de descans. Antonio Aracil i Michel Abietar es reparteixen la capitania cristiana de la filà Navarros, mentre que l'alferecia mora de la filà Magenta també comparteix dissenyadors: Antonio Aracil i el propi alférez Santi Carbonell.\nNostra Festa està en un moment interessant i d'avanços. Desprès d'anys dubtosos per fi hi ha una adaptació notable als valors del segle XXI i la igualtat a les filaes va notant-se entre dones i homes. Ha hagut un canvi social en el que els festers veien amb llàstima que les seues filles abandonaren la filà als 18 anys. La crisi econòmica també ha fet necessària la incorporació de gent nova, sobretot dones, que pagaren la fulla a gastos sencers, i per tant foren membres de ple dret. Per això desde 2015 es veuen esquadres femenines a Alcoi. Les pròpies festeres van lluitar per eixir en moments difícils on la participació no estava tan acceptada. Hi ha que reconèixer la valentia d'aquestes xiques que van entrar a les filaes a pesar de les mirades i actituds masclistes d'alguns. Els mitjans de comunicació i Fonèvol s'han fet eco aquestes setmanes de que en unes poques filaes, com els Cordoneros, encara continua passant açò. El camí de la normalització de la dona en la festa implica a les 28 filaes alcoyanes.\nL'Ajuntament ha posat en marxa una campanya per a previndre possibles agressions sexistes, amb punts informatius que ofereixen assessorament. "Alcoi diu no és no" consciència a la societat per a que no es produisca violència per raons de sexe. Una acció que ja es fa en moltes festes multitudinàries com els San Fermins de Pamplona o les Falles de València.\nSense conflictes s'ha produït una primera Glòria Mixta, en la que Tania Aznar ha fet història com a primera gloriera de la filà Marrakesch. Les dones de la filà Realistes ja han fet Diana en tots els trams del recorregut i aquest any s'estrenen en la Diana Vespertina del Cavallet. Per primera volta unes festeres desfilaran en la vesprada del 23 d'abril en aquest acte desenfadat de les filaes Realistes i Berberiscos. La filà Alcodianos va ser la primera en tindre una festera de ple dret i 20 anys desprès d'aquest fet històric per fi aconsegueixen fer Diana, en la que per suposat estarà Núria Martínez. Les festeres de la filà Maseros tambá faran història al arrancar la Diana en l'any del 175 aniversari, motiu pel qual portaran un gaiato especial.\nPer a finalitzar recordem que ahir dia 17 d'abril es va celebrar la tradicional "Processó del Trasllat de Sant Jordi el Xicotet". Un acte religiós en el que participen els devots del patró i la directiva de l'Associació de Sant Jordi. El temps inestable que estem tenint aquesta primavera va respectar l'acte desde les 20:15. El Sant Jordiet Juanjo Valls va acaparar totes les mirades desde el Temple de Sant Jordi fins l'Església de Santa Maria, on va acabar la processó.\nPer finalitzar convidem a tot el mon a viure les imminents Festes de Moros i Cristians 2018. Enhorabona a tots els festers i festeres que participen en aquestes espectaculars Festes en honor a Sant Jordi. En especial desitjar sort a les dones, homes i xiquets que s'estrenen o ixen per primera volta. El dia 21 d'abril Alcoi viurà l'inici de la seua celebració més gran. Bene Ripoll dirigirà l'Himne de Festes desde la Plaça d'Espanya. A partir de les 19:30 els carrers s'ompliran de festers, públic i bandes de música per a anunciar que "Nostra Festa ja cridant-nos està".\nPublicado por ALCOYANIA 2 en miércoles, abril 18, 2018 No hay comentarios:\nPublicado por ALCOYANIA 2 en miércoles, abril 11, 2018 No hay comentarios:


Rescaten sis noies a la cala Concagats de Santa Cristina en helicòpter • Ràdio Capital de l'Empordà\nRescaten sis noies a la cala Concagats de Santa Cristina en helicòpter\nLes noies han quedat atrapades a la zona de la cala de Concagats\nEls bombers de la Generalitat han hagut de fer un rescat aquest dissabte a la tarda en una cala a Santa Cristina d’Aro.\nLa @plsantacristina conjuntament amb bombers i Mossos d’Esquadra intervé en el rescat d’unes noies que es van quedar atrapades en un penya-segat de la cala Corcollada. Final feliç per a tothom. ❤👮👧👨🚒🚒🚔🚑🚁\nA post shared by Policia Santa Cristina d’Aro (@plsantacristina) on Aug 4, 2018 at 1:05pm PDT\nSegons han explicat els bombers a les xarxes socials, sis noies d’entre 20 i 24 anys han quedat atrapades a la zona de la cala de Concagats i no podien continuar la marxa.\nEls bombers n’han rescatat tres amb helicòpters i unes altres tres amb dotacions terrestres Les sis estan sanes, tal com han assegurat en una piulada.\nImatge rescat aquesta tarda a Santa Cristina d'Aro. Un grup de 6 noies d'entre 20 i 24 anys han quedat atrapades a la zona de la cala de Concagats i no podien continuar la marxa. Rescatades 3 amb #HC i 3 amb dotacions terrestres. Totes sanes i estàlvies pic.twitter.com/FDyRfiISRW\nArticle anteriorAconsegueixen reanimar un banyista de la platja de Sant Antoni de Calonge\nArticle següentEl retorn de Xavier Dilmé a l’ajuntament de la Bisbal aporta més contundència a l’oposició


Nova guia per fer uns campaments al "KISC" – #SomDeCau\nInici L'aventura internacional Nova guia per fer uns campaments al "KISC"\nL'aventura internacional Notícies Recursos\nEl Kandersteg International Scout Centre (KISC) és un centre escolta internacional ubicat als Alps suïssos. Els centres escoltes són entorns dissenyats especialment per a desenvolupar les activitats i els valors escoltes. En concret, el KISC permet als agrupaments o a escoltes a títol individual que el visitin viure una aventura als Alps Suïssos, viure un ambient internacional, ja que és considerat com una “mini Jamboree permanent” i la oportunitat de viure els valors escoltes i guies.\nUna guia per facilitar la participació al KISC\nL’Anna, l’Isaac i l’Eloi són tres membres de la FCEG que actuen com a “supporters Catalans del KISC”. Aquest grup, juntament amb l’Àrea Internacional, han elaborat aquesta guia per tal de facilitar que els agrupaments catalans coneguin i puguin aprofitar el potencial educatiu que ofereix aquest espai. En concret, en aquesta guia hi podeu trobar com planificar uns campaments al KISC, com arribar-hi, a on dormir, quines activitats podeu fer-hi, alimentació, i tot allò relacionat amb les emergències que puguin donar-se. Al mateix temps, heu de tenir present que qualsevol activitat que aneu a fer el KISC és una activitat internacional (i té requisits com fer una ampliació d’assegurança, fer el dossier / marxant internacional, etc.) per la qual cosa us recomanem posar-vos en contacte amb els referents internacionals de la vostra entitat i participar en els espais formatius específics.\nVisualitzar / descarregar guia KISC (v1)\nArticle Anterior Vols conèixer l'escoltisme marí? no et perdis aquesta formació!\nArticle Següent Posicionament de la Xarxa d'Associacionisme de Catalunya davant del projecte de llei del Voluntariat


Sardalleida.cat | "Nou colles sardanistes van participar en el concurs de Cervera"\nNou colles sardanistes van participar en el concurs de Cervera\ndc, 25 setembre 2019\nLa Plaça Major va ser de nou l'escenari del concurs\nUn total de nou colles sardanistes, set en categoria Gran, una en Juvenil i una en Infantil, van participar en una nova edició del concurs de Colles Sardanistes de Cervera que es va celebrar el passat diumenge 22 de setembre a les 11 del matí en la Plaça Major de la capital de la Segarra.\nEn categoria Gran el primer lloc va ser per la colla agramuntina "Estol-Espígol" seguida de "Verge del Miracle" de Balaguer i "Somnis del Pla" de Mollerussa. La resta de les colles participants van ser "Jovencells" de Cervera, "Font de Valldans" de Ponts, "Estelats" d'Agramunt i "Brut Natura" de les Borges Blanques. La colla que va participar en categoria Infantil va ser "Esbarzer" d'Agramunt i en Infantils "Demà Jovencells" de Cervera.\nLa Cobla Vents de Riella va ser l'encarregada de l'apartat musical del concurs.\nLa pròxima cita del Campionat de la Territorial de Lleida tindrà lloc el pròxim dissabte 5 d'octubre a Verdú.\nEl concurs de Cervera és organitzat per la Colla Jovencells amb el suport de la Paeria de Cervera, l'Acstell, la Unió de Colles Sardanistes de Catalunya i la Federació Sardanista de les Comarques de Lleida.


L'habitatge i la salut: drets fonamentals? • l'Universitari\nfebrer 2022 / EL CONVIDAT\nL'habitatge i la salut: drets fonamentals?\nQuè són els drets fonamentals i per què és important que tothom els conegui\nés Jurista per la UB\nSovint sentim a parlar de «drets fonamentals»: a la televisió, a les xarxes o a les declaracions d’algun tertulià de la ràdio. Ara bé, què són realment els drets fonamentals? S’ha establert un llistat o per a cadascú serien fonamentals uns drets diferents?\nPer a Ferrajoli, teòric del garantisme jurídic, són els drets i llibertats que gaudeixen de màxima protecció constitucional, perquè els entén com a universals per a tots els éssers humans com a persones, com a ciutadans, i que no es poden comprar ni vendre.\nA l’ordenament jurídic espanyol es troben compresos entre els articles 14 i 29 de la Constitució de 1978 (CE): la igualtat, la vida, la llibertat ideològica, la llibertat d’expressió, el dret a reunió, el d’associació, a l’educació o a sindicar-se, entre d’altres. Com a fonamentals, aquests drets estan més protegits que la resta.\nAl contrari del que es podria pensar, l’habitatge, la salut, l’accés a la cultura o a un medi ambient adequat no tenen aquesta condició, malgrat que estan reconeguts a la carta magna. Els poders públics —executiu, legislatiu i judicial— estan obligats a tenir-los com a guia en la seva acció, però aquests drets depenen de com les lleis els despleguin, és a dir, del contingut que en cada moment el legislador consideri oportú.\n“[…] l’habitatge, la salut, l’accés a la cultura o a un medi ambient adequat no tenen aquesta condició [de dret fonamental].”\nEn canvi, els drets fonamentals tenen un nucli essencial i inalterable, que s’ha de respectar sempre, i la seva limitació ha de ser sotmesa a judici de proporcionalitat, és a dir, a una anàlisi per determinar si la intromissió que es produeix persegueix una finalitat necessària i no existeix cap altre mitjà que l’afecti menys.\nEl fet que un dret tingui aquest estatus implica, entre d’altres, que el seu contingut ha de ser necessàriament desenvolupat per llei, es pot invocar directament davant dels Tribunals a través d’un procediment preferent i més àgil i arribar, si escau, al Tribunal Constitucional a través d’un recurs d’empara.\nEn qualsevol cas, que un dret no tingui encara la consideració de fonamental no ha d’implicar un límit i el desistiment en la lluita per aconseguir el seu ple reconeixement legal: el Dret no és una qüestió estàtica, inamovible i rígida. De fet, sovint la societat avança i evoluciona més ràpidament que les seves lleis.\nPodríem convenir que l’accés universal a la sanitat o a l’habitatge són grans consensos socials, que han de tenir la seva plasmació legal i constitucional. Per això, si s’elevessin a fonamentals, es blindaria la seva essència —la idea que tothom hi ha de poder accedir— davant dels eventuals canvis legislatius o de govern, i es facilitaria la seva efectivitat a través del control judicial.\n“el Dret no és una qüestió estàtica, inamovible i rígida […] sovint la societat avança i evoluciona més ràpidament que les seves lleis.”\nGarantir els drets econòmics, socials i culturals no és gratuït, sinó que té costos. En qualsevol cas, és necessari assumir-los si volem assegurar unes condicions dignes de vida per a tota la població. Per tant, cal defensar per tots els mitjans els drets fonamentals conquerits fins ara i treballar per ampliar-los: perquè en un Estat social i democràtic de Dret, legalitat i legitimitat han d’anar sempre de la mà.\nLa salut mental a l’aula\n“El suïcidi és la segona causa de mort no natural entre joves i adolescents.” És probable que...\nUna nueva oportunidad para reformar España\nEspaña tiene tres problemas fundamentales: un sistema educativo poco innovador, unas instituciones mejorables con un mercado laboral...


Agriculture Informació relativa a palmàcies\nÉs una plaga de quarantena que obliga els propietaris a la vigilància de les seves palmeres, notificar la seva presència a les autoritats competents i, davant l’aparició de símptomes, permetre l’entrada i les actuacions pertinents als tècnics del Consell Insular de Formentera.\nEs tracta d’un escarabat, originari del sud-est asiàtic, que arribà a Espanya l’any 1995 i finalment es detectà a Eivissa (2007) en un focus proper a l’aeroport.\nA Formentera el primer cas d’afecció de becut vermell es detectà a la zona de Rocabella (es Pujols) l’any 2011, i des de maig de 2013 es pot dir que tenim la plaga instal·lada a la nostra illa.\nL’adult fa de 2 a 5 cm, és de color vermell amb taques fosques i amb el rostre allargat. L’ou és molt petit (2 mm) i blanquinós, i la larva no té potes, té el cos de color groguenc i el cap marró roig.\nEl cicle de vida és de 3 o 4 mesos i té 3-4 generacions a l’any, normalment a la mateixa planta (fins a 300 individus) mentre hi hagi aliment.\nQuè fa el Consell Insular de Formentera?\nPer combatre la plaga és necessari dur a terme un sistema de lluita integrada, que impliqui el Consell Insular, i els particulars a seguir una sèrie d’actuacions.\nPer part de l’administració, les línies d’actuació es basen en:\n- Seguiment i vigilància de focus declarats per garantir una detecció precoç.\n- Disseny de ràdios d’actuació davant les noves deteccions.\n- Gestió de sol·licituds de poda i sanejaments.\n- Control d’introduccions i moviments de palmeres a l’illa.\n- Controls trimestrals dels vivers.\n- Resposta d’avisos.\n- Eliminació del risc fitosanitari de les palmeres afectades.\n- Disseny de corbes de vol, formació dels professionals (cursos de poda i sanejament mecànic).\n- Campanya informativa a particulars i empreses.\nCom podem prevenir-lo? Què hem de fer?\nDins de la lluita integrada que s’està seguint, la part més important és la prevenció, per tal d’evitar actuacions més agressives com són el sanejament mecànic o la destrucció de l’exemplar.\nLes actuacions que s’han de seguir són:\na) Realitzar tractaments insecticides i biològics preventius autoritzats, seguint les recomanacions de l’àrea d’Agricultura, Ramaderia, Pesca i Caça.\nb) Sol·licitar l’autorització de poda (gestió gratuïta i amb resposta inferior a 48 h) i així rebre les recomanacions de realització més adequada, mètodes de poda segura i gestió dels residus. (Per norma general, els mesos més adequats són els mesos freds en què la plaga té menor incidència de vol; es prohibeix la poda la resta de mesos i les podes agressives i s’insta a la correcta gestió dels residus de poda, que els particulars poden traslladar a l’abocador amb autorització).\nc) Notificar a l’àrea d’Agricultura, Ramaderia, Pesca i Caça, la presència de palmeres afectades dins i fora de la seua propietat, ja que una detecció precoç evita la dispersió de la plaga.\nConsell de Formentera: Telèfons: 971321087 (Ext.·3) Fax: 971321063\nCorreu electrònic: agricultura@conselldeformentera.cat\nd) Sanejament o destrucció dels exemplars afectats, i així evitar la dispersió de la plaga (seguint les indicacions de la Conselleria d’Agricultura).\nLa utilització de trampes en particulars no està recomanada.\nCrec que tenc una palmera afectada...\nPosau-vos en contacte amb l’àrea d’Agricultura, Ramaderia, Pesca i Caça, que us revisarà l’exemplar gratuïtament i indicarà sobre les mesures oportunes a seguir.\nÉs convenient consultar l’apartat de biologia de l’insecte i simptomatologia per descartar una altra incidència.\nLa larva de becut n’és la responsable, ja que en alimentar-se realitza galeries de més d’1 metre i, si aquestes galeries danyen la gemma apical, la palmera mor.\nLa plaga no abandona la palmera immediatament, sinó quan ja està en avançat estat de descomposició o quan és atreta per substàncies procedents d’altres palmeres com a conseqüència de les podes o per les feromones emeses pels adults.\nEn el cas de la palmera canària, s’observa que les fulles noves surten rosegades acabades en forma de punta de fletxa o bé folíols retallats en forma de V lateral sobre el full. Després, algunes fulles del centre de la corona, encara verdes, tomben i s’entrecreuen amb les altres. Si alguna d’aquestes fulles es desprèn, es pot observar les galeries provocades per la larva, capolls adossats al raquis de la fulla o fins i tot larves en estadis finals. Finalment, totes les fulles van cedint per l’acció barrinadora de la larva, l’ull acaba per estirar totalment (aspecte de paraigües) i la palmera mor.\nEn el cas de palmeres datileres, l’insecte sol atacar els fillols que creixen a la base del tronc i produeix símptomes similars als descrits anteriorment. També és habitual observar exsudats gomosos de color vermellós amb base a l’estípit (tronc).\nCom puc saber si la meva palmera està o no afectada?\nÉs convenient consultar l’apartat de biologia de l’insecte i simptomatologia per descartar una altra incidència. No obstant això, en cas de dubte, posau-vos en contacte amb els serveis especialitzats (àrea d’Agricultura, Ramaderia, Pesca i Caça Tel.971321087 (ext.3).\nSimptomatologia i Possibles confusions\nCom diferenciar si la meua palmera és una palmera canària o datilera?\nTipus de Palmeres més comuns\nExisteixen altres plagues que s’observin a la palmera?\nDe vegades podem trobar cucs blancs (Oryctes, Cetonia o gallineta) que s’alimenten de matèria en descomposició. Són de coloració blanca amb el cap negrós i la terminació de l’abdomen grisenca fosca, tenen forma cilíndrica i posseeixen tres parells de potes. Per contra, les del becut vermell són de color crema o groc ivori al principi, sense potes, piriformes i posseeixen grans mandíbules en forma de pinça.\nEs recomana una detecció precoç de la plaga. Perquè és tan difícil detectar la plaga?\nUna palmera pot estar infestada per becut vermell i no mostrar-ne símptomes durant mesos. Els símptomes que poden aparèixer són branques doblegades o seques i asimetries en les fulles per la caiguda de fulles afectades, però desgraciadament apareixen moltes vegades quan la palmera ja no té remei.\nPer això es recomana tractar totes les palmeres de zones afectades pel becut encara que no vegem símptomes en les nostres palmeres i, al menor indici de simptomatologia, posau-vos en contacte amb l’àrea d’Agricultura, Ramaderia, Pesca i Caça Tel.971321087 (ext.3).\nLlavors, què puc fer? Estic obligat a realitzar algun tipus de seguiment i control de les meues palmeres?\nEs tracta d’una plaga de quarantena i a causa del potencial elevat de dispersió, segons la llei, els propietaris (així com els productors, comerciants i corporacions locals) hauran de vigilar la presència de l’insecte Rhynchophorus ferrugineus, becut vermell, a les palmeres i comunicar a l’àrea d’Agricultura, Ramaderia, Pesca i Caça Tel.971321087 (ext.3), la detecció de palmeres afectades per la plaga o amb símptomes sospitosos.\nManteniment de palmeres: poda\nEm recomanau la realització de tractaments preventius?\nSí. La funció dels tractaments preventius és destruir les possibles postes d’ous, abans de la seua eclosió i abans que les larves comencin a alimentar-se. S’han de repetir amb freqüència mensual, com a mínim, a la primavera i l’estiu, ja que són els mesos en què el becut està més actiu.\nDes de l’àrea d’Agricultura, Ramaderia, Pesca i Caça es facilita un calendari de tractaments preventius.\nExisteixen tres tipus de tractaments preventius: insecticides i/o endoteràpia i biològics.\nCom he de realitzar el tractament insecticida?\nL’aplicació del producte s’ha de fer sobre el cabdell i la part superior del tronc, mullant molt bé dins del cabdell, amb abundant brou perquè penetri bé a les galeries interiors que l’insecte hagi pogut realitzar a la palmera.\nNOTA: és molt important tenir en compte que aquests productes fitosanitaris no es podran utilitzar en el cas de palmeres en què els dàtils s’hagin de destinar al consum humà.\nQuè és l’endoteràpia?\nEs tracta d’una tècnica d’aplicació preventiva i curativa que consisteix en l’aplicació de producte fitosanitari mitjançant injecció al tronc de la palmera.\nA causa de les escasses dades obtengudes en palmeres (sí en altres arbres) l’àrea d’Agricultura, Ramaderia, Pesca i Caça Tel. 971 321 087 (ext.3) i l’àrea de Medi Ambient estan duent a terme una experiència amb aquesta tècnica per poder definir els paràmetres d’aplicació (diàmetre, profunditat, pressió i volum a injectar, tipus de solució).\nHi ha cap tractament que no sigui insecticida?\nSí, hi ha un tractament biològic. Es tracta d’un nematode (Steinemema carpocapsae) que parasita les formes vives de becut vermell i és una alternativa als insecticides químics.\nEl producte es comercialitza amb els nematodes en pols, que s’han de barrejar amb aigua. L’aplicació sobre la palmera és foliar, però s’ha de tenir en compte que el tractament s’ha de realitzar mitjançant una motxilla amb agitador i és molt important mantenir la cadena de fred del producte fins al moment d’aplicació.\nHi ha algun moment de l’any més adequat per realitzar la poda?\nDepèn de l’activitat de l’insecte, però es recomana realitzar-la durant els mesos més freds (desembre i gener) ja que pràcticament no hi ha vol d’adults. L’insecte comença la seua activitat el març i els seus màxims poblacionals es donen a la primavera i la tardor. Per la qual cosa queda PROHIBIDA la poda de palmàcies la resta de mesos de l’any.\nQuan es va verificar la plaga i què hem fet fins ara?\nA Formentera el primer cas d’afecció de Rhynchophorus ferrugineus (Olivier ) becut vermell es detectà a la zona de Rocabella (es Pujols) a l’any 2011, i des de maig de 2013 es pot dir que tenim la plaga instal·lada a la nostra illa. Mitjançant una Resolució de la consellera d’Agricultura i Pesca de 13 de desembre de 2007, es declarà l’existència de la plaga i s’establiren les mesures per combatre-la.\nDurant 2010 es publicà la resolució de la consellera d’Agricultura i pesca que modificava l’anterior i que permet introduir canvis en l’estratègia de seguiment i control (BOIB núm.77 de 25/05/2010).\nDes de 2013 l’àrea d’Agricultura, Ramaderia, Pesca i Caça portà a terme un pla d’eradicació que integra un seguiment de productors, comercialitzadors i importadors, la tramitació de l’autorització per a la introducció i moviment de palmeres, estableix un protocol de vigilància de les zones afectades i executa les actuacions pertinents en cas de detecció. Tot això lligat a una campanya de divulgació i de sensibilització davant la plaga a Radio Illa Formentera 107.9 FM.\nAquest protocol ha permès actuar de manera ràpida sobre els focus declarats a l’illa i s’han destruït i fet sanejaments a tots els exemplars afectats.\nEs poden podar les palmeres?\nLa poda consisteix en l’eliminació de fulles, fillols, inflorescències i infructescències (flors i fruits), sense danyar l’estípit ni el cabdell de la palmera. Els talls han de ser nets, sense esquinços, utilitzant eines de tall adequades per a cada cas i és important no danyar l’estípit de les palmeres, ja que no regenera teixits que recobreixin la ferida.\nEs recomana, en la mesura que sigui possible, no podar aquestos exemplars i, en el cas que s’hagi de fer, podar només palmes seques evitant en el possible la poda de palmes verdes, i sempre amb autorització de poda (gratuïta i resposta inferior a 48 h).\nSol·licitud d'autorització per a la poda de palmàcies\nÈpoca de poda: mesos de desembre i gener, evitant les podes severes. És convenient aplicar un tractament insecticida, o recobrir les zones tallades amb màstic o pasta cicatritzant.\nNo es faran podes fora dels mesos anteriorment indicats que coincideixin amb el període de més moviment de l’insecte (entre març i desembre), i si s’han de fer per raons de perill o seguretat, serà imprescindible autorització del Consell i l’aplicació de màstic i tractament insecticida en les ferides de poda immediatament després de realitzar-la. S’han d’evitar sempre podes severes.\nM’agraden les palmeres sense cap tabala i completament neta, hi ha cap problema a eliminar-les i realitzar un raspallat?\nLes palmeres se solen podar per raons de seguretat o estètica. Els talls de fulla verda efectuats a les palmeres emeten una hormona (kairomona) per l’olor de la qual se sent atret el becut vermell.\nD’aquí la insistència en totes les actuacions preventives que es recomanen, ja que van encaminades a ocultar aquesta olor i que el becut no trobi la palmera.\nCom més talls facem (i en particular, el raspallat), l’emissió d’aquesta substància serà més gran i per tant tendrem més probabilitat que la plaga arribi a la nostra palmera i a les confrontants. No obstant això, s’ha d’indicar que les tabales, una vegada seques, es poden tallar deixant la palmera ajustada al tronc.\nPer aquesta raó, i perquè la legislació així ho indica, està prohibit el raspallat o el perfilat de les palmeres.\nQuè costa l’assessorament per part del Consell?\nÉs important indicar que tot l’assessorament realitzat pel que fa a sol·licituds de poda, moviment i introducció de palmeres, les deteccions, les inspeccions, les recomanacions i els tractaments a realitzar, etc., en relació amb la plaga del becut, realitzats pels inspectors del Consell són GRATUÏTS.\nEls productors i els comerciants tenen els mateixos controls o exigències?\nSí, a més de les detallades per a particulars, els productors i els comerciants han d’estar inscrits al Registre Oficial de Productors, Comerciants i Importadors de Vegetals (ROPCIV), i es realitzen inspeccions trimestrals en els seus vivers, així com el control i la supervisió dels exemplars de palmàcies per a venda i importació.\nSi duc una palmera de fora de l’illa, té cap control? I si la trasllad dins de l’illa?\nSí, per a ambdós casos.\nEn el cas d’introduir una palmera, s’ha de sol·licitar autorització d’introducció a l’àrea d’Agricultura, Ramaderia, Pesca i Caça, tel. 971 321 087 (ext.3)., que s’encarregarà de revisar-la. Haurà de demanar al viver d’origen un passaport fitosanitari que haurà d’acompanyar la palmera fins al seu destí.\nEn el cas de moure una palmera dins de l’illa, s’ha de sol·licitar l’autorització de moviment de palmeres a l’àrea d’Agricultura, Ramaderia, Pesca i Caça, tel. 971 32 1087 (ext.3), que s’encarregarà de revisar la palmera abans del moviment.\nComunicació prèvia a la introducció de palmàcies dins Formentera\nTots aquests documents a sol·licitar (poda, moviment, introducció, sanejament, destrucció), on els present?\nS’ha d’imprimir el document, emplenar-lo amb totes les dades, signar-lo i lliurar-lo a:\n• Personalment: OAC (Consell Insular Formentera) C. de Ramon Llull. Sant Francesc. Formentera (I.Balears).\n• Per fax: 971 321 063\n• Per correu electrònic: agricultura@conselldeformentera.cat\nEn tots els casos, s’haurà d’esperar l’autorització per part de l’àrea d’Agricultura, Ramaderia, Pesca i Caça, tel. 971 321 087 (ext.3). (és important indicar-hi telèfons de contacte).\nEl temps de resposta mitjà sol ser inferior a 48 hores després de la recepció de la sol·licitud.\nSi vénen a veure la plaga, m’obligaran a tallar la palmera...\nNo necessàriament. Els tècnics i inspectors habilitats s’encarregaran d’avaluar i decidir l’actuació a seguir.\nEn el cas que no estigui afectada, es pot recomanar:\n- Finestres d’observació. Obertura d’un passadís vertical de 30 a 40 cm d’amplària realitzat en el fullatge, tallant palmes fins a accedir a les fulles del pinzell central. Permet descartar o assegurar a l’equip de camp l’afectació per becut vermell.\n- Tractament fitosanitari. Si es descarta la incidència de la plaga, es recomana l’aplicació d’un tractament fitosanitari preventiu.\n- Seguiment de l’exemplar. Es fa el seguiment de l’exemplar per veure la seua evolució.\nM’han confirmat els serveis que la meua palmera té la plaga. Quines indicacions podran seguir?\nUna vegada que els tècnics hagin confirmat l’existència de la plaga, s’han de retirar i destruir totes les parts afectades. El personal tècnic avaluarà els danys i recomanarà el procediment més aconsellat.\nModel autorització de sanejament de palmàcies/destrucció\nSi els danys observats són avançats (poc habituals), és a dir, arriben a la gemma apical i afecten el meristema, la palmera és irrecuperable. En aquests casos, s’hauran d’eliminar les parts afectades, normalment la copa sencera, i la resta del tronc on s’observin galeries de l’insecte.\nSanejament de palmeres afectades: poda segura\nQui s’encarrega de destruir el material afectat?\nLa destrucció del material que representi risc fitosanitari, la realitzen els operadors autoritzats per l'àrea d'Agricultura, Ramaderia, Pesca i Caça, tel. 971 32 10 87 (ext.3), contractats pel particular. En cap cas es permet la gestió d'una palmera infectada per personal no autoritzat pel Consell, amb risc de sanció.\nOperaris autoritzats per a realitzar sanejaments/destruccions\nQuè faig amb les restes de poda, sanejament o eliminació de la palmera?\nLes restes no infectades podran anar a l’abocador amb l’autorització corresponent.\nNo obstant això, les restes infectades s’hauran de tractar, aïllar i portar a l’abocador controlat el dia que marquin els serveis tècnics.\nEn què consisteix el sanejament mecànic?\nEs tracta d’una tècnica realitzada per un podador especialitzat i autoritzat pel Consell que consisteix en l’eliminació de les parts afectades fins a arribar als teixits sans. La supervivència de l’exemplar dependrà de l’estat sanitari de la palmera, del nivell d’afectació de la plaga, de la realització del sanejament i posterior manteniment de l’exemplar amb els tractaments recomanats.\nEl principal avantatge és la no-desaparició de l’exemplar, una operació més simple i més barata que la destrucció.\nPer fer un sanejament mecànic he d’estar autoritzat: com aconsegueix aquesta autorització?\nHaureu de realitzar un curs de formació específica de sanejament mecànic que pot oferir l’àrea d’Agricultura, Ramaderia, Pesca i Caça, tel. 971 321 087 (ext.3), se us supervisa el treball realitzat i se us inclou en la llista de personal autoritzat.\nTots els treballs de sanejament mecànic han d’estar autoritzats i supervisats per l’àrea d’Agricultura, Ramaderia, Pesca i Caça Tel.971321087 (ext.3).\nHi ha cap llei sobre aquest tema que sigui de compliment obligat?\n- Llei 43/2002 de 20 de novembre de Sanitat Vegetal\n- Resolució de la Consellera d’Agricultura i Pesca, de 12 de maig de 2010, per la qual es declara l’existència de la plaga de Becut Vermell i s’estableixen les mesures per combatre’l


Esports - Els World Games converteixen Sant Cugat en la capital mundial de l'esport adaptat\nEls World Games converteixen Sant Cugat en la capital mundial de l'esport adaptat\n1.000 persones segueixen la inauguració a la Guinardera amb La Fura dels Baus\nMònica Bell i Guillem Rivera, representants santcugatencs als World Games ( 7/ago/18)\nel 7/ago/18 Sílvia González Altres PDF\nSant Cugat abraça l'esport més que mai amb la celebració dels World Games d'esport adaptat, que han arrencat aquest dimarts amb la cerimònia inaugural i un miler de persones al pavelló de la Guinardera. Fins dilluns que ve, 600 esportistes de 24 països competiran en atletisme, 'race running', natació, futbol 7, futbol 7 femení, boccia i eslàlom en cadira de rodes. Una cita mundial que organitza la Federació Esportiva Catalana de Paràlisi Cerebral (FECPC), l'Associació Internacional d'Esports de Paràlisi Cerebral (CPISRA) i l'Ajuntament. Guillem Rivera, en futbol 7, i Mònica Bell, en boccia, són la representació santcugatenca. El CAR i les ZEM Jaume Tubau i Rambla del Celler són els altres espais de competició.\nEls dos esportistes han estat dels més puntuals en arribar i han expressat l'emoció pròpia en esdeveniments d'aquest tipus. Tant Rivera com la mare de la Mònica, Montse Escoda, han transmès la il·lusió que representa una oportunitat com els Jocs.\nRivera i Escoda\nÉs la primera competició a àmbit mundial en què participo i vull disfrutar-ho / No tenim moltes oportunitats de poder-ho fer, i ara ho tenim a prop de casa. Estem super contents!\nEls Caparrots, el Club de Gimnàstica Rítmica i Estètica i Brodas Bros han estat l'altre accent local de la cita, que també ha tingut mascota: la Lili. Tot plegat, una crida per encoratjar els atletes a fer de l'esport una via d'inclusió, des de Sant Cugat al món. Així ho han fet el president de la Federació Esportiva Catalana de Paràlisi Cerebral (FECPC), Carles Muñoz; el president del comitè d'atletes del CPISRA, el medallista Stephen Miller, i el tinent d'alcalde d'Esports, Eloi Rovira.\nFarem de l'esport la millor eina d'inclusió social / És increïble veure tanta gent aquí / Moltes gràcies, heu demostrat que som ciutat europea de l'esport\nLa Fura dels Baus, amb la col·laboració de Catalònia Fundació Creactiva, ha tancat la cerimònia amb 'Dreams'. Un tret de sortida per set dies d'esport i somnis.\nXavi Torradas, nou president del Club Aeromodelisme Sant Cugat\nEl tennista Feliciano López crida a la participació a la cursa Metres de Vida contra el càncer\nRafa Robledo, reelegit president de la Unió Ciclista Sant Cugat\nLa gala solidària del 7è Campus Sant Cugat-Índia arriba aquest divendres al Casal Torreblanca\nLa 9a edició de la Festa de l'Infància arriba a Can Magí el 16 de juny\nSant Cugat acollirà per tercer any consecutiu el tram final de la Garmin Teamtrail Experience\nLa delegació espanyola, en una foto de família / Foto: CP World Games\nworld games esport adaptat


Més capitalisme verd. Un balanç de la Cimera del clima de Durban – CGTCatalunya\nInici > General > Articles opinió > Més capitalisme verd. Un balanç de la Cimera del clima de Durban\nMés capitalisme verd. Un balanç de la Cimera del clima de Durban\nEs salva als mercats i no al clima. Així podríem resumir el que constata la 17ª Conferència de les Parts (COP 17) de Nacions Unides sobre Canvi Climàtic de Durban, Sud-àfrica, celebrada del 28 de novembre al 10 de desembre.\nLa ràpida resposta que governs i institucions internacionals van donar a l'esclat de la crisi econòmica en 2008 rescatant bancs privats amb diners públics contrasta amb l'immobilisme enfront del canvi climàtic. Encara que això no ens hauria de sorprendre.\nTant en un cas com en un altre guanyen els mateixos: els mercats i els seus governs còmplices. En la Cimera del clima de Durban dos van ser els temes centrals: el futur del Protocol de Kioto, que conclou el 2012, i la capacitat per a establir mecanismes en la reducció d'emissions; i l'engegada del Fons Verd per al Clima, aprovat en l'anterior cimera de Cancún, amb l'objectiu teòric de donar suport als països pobres en la mitigació i l'adaptació al canvi climàtic.\nDesprés de Durban podem afirmar que un segon període del Protocol de Kioto ha quedat buit de contingut: es posposa una acció real fins al 2020 i es rebutja qualsevol tipus d'instrument que obligui a la reducció d'emissions. Així ho han volgut els representants dels països més contaminants amb Estats Units al capdavant, qui advocaven per un acord de reduccions voluntàries i rebutgen qualsevol tipus de mecanisme vinculant.\nPerò si el Protocol de Kioto ja era insuficient, i d'aplicar-se evitava només 0,1º centígrads d'escalfament global, ara anem com més va a pitjor. Entorn al Fons Verd per al Clima, si en un primer moment els països rics es van comprometre a aportar 30 mil milions de dòlars el 2012 i 100 mil milions anuals per al 2020, xifres que de totes maneres es consideren insuficients, la procedència d'aquests fons públics ha quedat per determinar mentre s'obren les portes a la inversió privada i a la gestió del Banc Mundial.\nCom han assenyalat organitzacions socials es tracta d'una estratègia per a “convertir el Fons Verd per al Clima en un Fons Empresarial Cobejós”. Una vegada més es pretén fer negoci amb el clima i la contaminació mediambiental. Altre exemple d'aquesta mercantilització del clima ha estat l'aval de l'ONU a la captura i emmagatzematge de CO2 com Mecanisme de Desenvolupament Net, que no pretén reduir les emissions i que aguditzaria la crisi ambiental, especialment en els països del Sud candidats a futurs cementiris de CO2.\nAixí, els resultats de la cimera apunten a més capitalisme verd. Com indicava l'activista i intel·lectual sud-africà Patrick Bond: “La tendència a mercantilitzar la naturalesa s'ha convertit en el punt de vista filosòfic dominant en la gobernança mundial mediambiental”. A Durban es repeteix el guió de cimeres anteriors com la de Cancún 2010, Copenhaguen 2009... on els interessos de les grans multinacionals, de les institucions internacionals i de les elits financeres, tant del Nord com del Sud, s'anteposen a les necessitats col·lectives de la gent i al futur del planeta.\nA Durban estava en joc el nostre futur però també el nostre present. Els estralls del canvi climàtic estan tenint ja els seus efectes: alliberament de milions de tones de metà de l'Àrtic, un gas 20 vegades més potent que el CO2 des del punt de vista de l'escalfament atmosfèric; derretiment de les glaceres i dels mantells de gel que augmenta el nivell del mar. Uns efectes que incrementen el nombre de migracions forçades. Si el 1995 hi havia al voltant de 25 milions de migrants climàtics, avui aquesta xifra s'ha doblat, 50 milions, i en el 2050 aquesta podria ascendir a entre 200 i mil milions de desplaçats.\nTot apunta que ens dirigim cap a un escalfament global descontrolat superior als 2º, i que podria rondar els 4º, per a finals de segle, el que desencadenaria molt probablement, segons els científics, impactes inmanejables, com la pujada de diversos metres del nivell del mar.\nNo podem esperar fins a l'any 2020 per a començar a prendre mesures reals. Però enfront de la falta de voluntat política per a acabar amb el canvi climàtic, les resistències no callen. I emulant a Occupy Wall Street i a l'ona d'indignació que recorre Europa i el món, diversos activistes i moviments socials es van trobar diàriament en un fòrum a pocs metres del centre de convencions oficials sota el lema ‘Occupy COP17’.\nAquest punt de trobada ha reunit des de dones camperoles que lluiten pels seus drets fins a representants oficials de petits estats illencs com Les Seychelles, Granada o Nauru amenaçats per una pujada imminent del nivell del mar, passant per activistes contra el deute extern que reclamen el reconeixement i la restitució d'un deute ecològic del Nord respecte al Sud. El moviment per la justícia climàtica assenyala com, enfront de la mercantilització de la naturalesa i els béns comuns, és necessari anteposar les nostres vides i el planeta.\nEl capitalisme s'ha demostrat incapaç de donar resposta a l'atzucac al que la seva lògica productivista, curtplacista i depredadora ens ha conduït. Si no volem que el clima canviï cal canviar radicalment aquest sistema. Però els resultats de Durban apunten en una altra direcció. El reconegut activista ecologista nigerià Nnimmo Bassey ho deixava bé clar amb aquestes paraules: “Aquesta cimera ha amplificat l'apartheid climàtic, on el 1% més ric del món ha decidit que és acceptable sacrificar al 99% restant”.\n* Josep Maria Antentas és professor de sociologia de la Universitat Autònoma de Barcelona i Esther Vivas és membre del Centre d’Estudis sobre Moviments Socials de la Universitat Pompeu Fabra.


Les entrevistes del Mariscal Mauro | Ville à Dômat | Page 7\nLes entrevistes del Mariscal Mauro: Toni Aira\n5 August, 2014 villeadomat\tLeave a comment\nAl capítol 36 el Mariscal Mauro va convidar a la seva secció d’entrevistes, ÈLla Nave Va, el periodista Toni Aira. Per a qui no conegui Toni Aira, ell és,a part de periodista, doctor en Comunicació per la Universitat Ramon Llull i professor de la Facultat de Comunicació Blanquerna, de la mateixa universitat. És expert en Comunicació Política i col·laborador habitual de mitjans televisius, com Televisió de Catalunya, al programa Divendres i a Els Matins; mitjans radiofònics, com Catalunya Ràdio i Rac 1; premsa escrita i digital com el diari Avui, El Periódico i col·laborador de la novençana revista digital Esguard, entre d’altres com Matthew Tree, Màrius Serra i Txe Arana, on realitzen l’entrevista central.\nAvui tenim un convidat molt especial. Avui tenim una persona que de periodisme en sap la tira. Un convidat que l’hem portat aquí per parlar de temes complexos. Bon vespre Toni Aira.\nJo no sé si en sé molt d’això de mitjans, però la gran part del que se és sobretot per haver estat consumidor de petitet. Jo me’n recordo de quan era petit, que els meus pares anaven amb un transistor amunt i avall i m’he acostumat. Jo quan entro a casa, abans d’obrir el llum per raons òbvies, és encendre un petit transistor que tinc. Jo no puc anar amunt i avall sense la ràdio.\nT’hem portat per parlar dels spin-doctors. Realment com d’important és el concepte d’spin-doctors, de la persona que hi ha al darrere del polític?\nÉs molt important. El concepte d’spin-doctors és un concepte anglosaxó, l’arrel etimològica de la qual és girar, que es basa en uns professionals de la comunicació, publicitaris, periodistes, relacions púbiques; moltes vegades sociòlegs, gent que sap detectar les enquestes què et marquen, que assessoren els líders de cada partit al seu discurs.\nAls Estats Units són molt conscients d’això. Per exemple l’anterior escriptor de discursos de Barack Obama, Jon Favreau, una espècie de rockstar als EUA del qual se n’han fet llibres i tot, l’han conrtactat per a escriure guions a Hollywood.\nAllà als EUA, el John Fitzgerald Kennedy que era un senyor que no s’amagava de ningú, la nit electoral quan guanya agraeix l’escriptor de discursos pensant que ell pot ser molt bon líder polític, però necessita l’ajuda d’un expert.\nHi ha un personatge català que és l’actual Director del Gabinet de la Presidència del Govern espanyol, Jorge Moragas, diplomàtic de carrera, que té de Director adjunt a un altre català, Alfonso de Senillosa, descendent d’un polític de la transició.\nJo li preguntava com li feien i em va dir: “Nosotros le hacemos encaje de bolillos”. Unes pautes a partir de les quals pot tirar el seu discgoogurs cap a una banda o altra.\nAixò no pot dur a que els polítics diguin mitges veritats i posin allò de la cortina de fum?\nEn principi els assessors de comunicació han d’ajudar a explicar-se bé a els líders i a fer-te entendre i que conceptes complicats els puguin entendre. Però es clar, a vegades els polítics tenen un llenguatge arrabassat, molt complicat. Ha d’haver-hi gent que t’ajudi a explicar-te, a contestar les preguntes que t’interessen, a dir mitges veritats, a mentir directament.\nQuè passa quan un twitter surt abans d’hora?\nAixò és un drama. Això li va passar al cap de Comunicació del Ministeri de l’interior i li ha valgut la dimissió, jo ahir ho intentava explicar en un article que es deia: “Error, tennista i raqueta“\nAquí el Gimeno és l’error forçat. Ja tenien preparada la nota de premsa per tirar endavant la operació. La culpa ha estat a part de la comunicació, del canal, del ministre que s’havia d’assegurar que la operació ja estava en marxa.


En tràmit el permís per a una nova mesquita a Lleida, que serà la més gran de la ciutat\nActualitzada 07/11/2021 a les 13:17\nL'aforament no podrà superar les 200 persones i ha de tenir una vorera d'un mínim de 3 metres\nEn tràmit el permís per a una nova mesquita a Lleida que s'adaptaria a l'ordenança municipal\n© Un vianant caminant pel davant de la mesquita que s'està adequant al carrer Alfred Perenya.\n© L'exterior de la nova mesquita que s'està adequant al carrer Alfred Perenya, el 4 de novembre de 2021.\nEl permís per convertir en mesquita un local al número 63 del carrer Alfred Perenya està en tràmit a la Paeria des de finals d'estiu i en les properes setmanes podria rebre el vistiplau si es compleixen tots els requisits de la modificació de l'ordenança d'establiments de pública concurrència en la qual també es regulen els centres de culte. El Ple del passat 29 d'octubre va aprovar aquesta modificació per "facilitar" que diferents confessions puguin obrir centres de culte a la ciutat, ha explicat la regidora de Cooperació, Sandra Castro. L'aforament no podrà superar les 200 persones i ha de tenir una vorera d'un mínim de 3 metres. D'aquesta manera es descarta la mesquita al local del carrer Nord que va comprar la comunitat islàmica.\nLa mesquita que s'està adequant al carrer Alfred Perenya de Lleida serà la més gran de la ciutat si finalment aconsegueix els permisos per poder ser un oratori, tal i com està previst que passi en unes poques setmanes, segons fonts de la Paeria. Les limitacions estipulades a l'ordenança feien que fos "pràcticament impossible" obrir un centre de culte a la ciutat, ha remarcat Sandra Castro, que ha afegit que des de 2016 la Paeria només havia concedit dues llicències per a centres de cultes a Lleida. Arran d'aquesta situació, hi ha hagut casos en que algunes confessions es donaven d'alta com a activitat cultural, quan en realitat estaven fent culte. És el cas d'una mesquita que hi ha al barri de la Bordeta, que va obrir amb llicència d'activitat cultural, però ara ja està en procés de legalització. A Lleida, hi ha dos mesquites més, una al barri de la Mariola i l'altra és la mesquita Omar, al carrer Clavell, al Centre Històric.\nLa comunitat islàmica Ibn Hazam de Lleida, més coneguda com la comunitat del carrer del Nord perquè fa anys hi tenia la mesquita, té actualment encallat el projecte per a un nou oratori i tot i ser la més majoritària de la ciutat, ha de fer les pregàries de forma temporal al pavelló de Vidre dels Camps Elisis o en una carpa habilitada quan l'espai firal està ocupat. Aquesta comunitat va comprar uns terrenys a la vora del riu Segre prop de les comportes de la Mitjana per fer-hi una mesquita però no va poder portar a terme el projecte perquè eren inundables i no es podia autoritzar l'obra. Recentment van comprar un magatzem al mateix carrer Nord per situar-hi allí la mesquita, però l'espai tampoc reunia els requisits de l'antiga ordenança. Castro assegura que amb la modificació aprovada tampoc es pot habilitar el local per al culte ja que el carrer Nord és preferent per a vianants, té una vorera de 1,27 metres i no té places d'aparcament adjacents. Per això "ara com ara és impossible implantar la mesquita".\nLa regidora de Cooperació recorda que la modificació de l'ordenança s'ha fet per a "tota la ciutat i totes les confessions religioses", de manera que no s'ha fet una "normativa a mida" per a cap comunitat en concret sinó que es tracta d'una reglamentació per regular a nivell de ciutat aquesta situació. En aquest sentit, assenyala que la voluntat de la Paeria és que les comunitats tinguin facilitats per fer centres de cultes a tots els barris, però amb capacitat limitada. En casos puntuals que el volum de feligresos augmenta considerablement com són les festes del final del Ramadà o la del corder, Castro recorda que com s'ha fet en els darrers anys, es cedeixen ubicacions especifiques com el pavelló de vidre o pavellons esportius. A més a més, la regidora, remarca que no és només la comunitat del carrer del Nord la qui demana permís per celebrar aquestes festes de forma multitudinària sinó que en la darrera ocasió van rebre fins a 5 peticions d'espais de grans dimensions.\nLa regidora de Cooperació de la Paeria, Sandra Castro, diu que al carrer Nord no es pot fer una mesquita.\nLa regidora de Cooperació de la Paeria, Sandra Castro, diu que posen facilitats per a l'obertura de centres de culte als barris.\nLa regidora de Cooperació de la Paeria, Sandra Castro, parla de la modificació de l'ordenança per a centres de culte.\nEn tràmit el permís per a una nova mesquita a Lleida que s‘adaptaria a l’ordenança municipal


Tàrrega recupera el McTrepat els dies 2 i 3 d’octubre amb una vintena d’activitats lúdiques i divulgatives - Tàrrega Televisió\nTàrrega acostarà de nou al públic el patrimoni històric industrial del Museu Trepat mitjançant una vintena d’activitats el dissabte 2 i el diumenge 3 d’octubre. Són les dates de la cinquena edició del McTrepat, esdeveniment que es reprèn enguany després de l’aturada de l’any passat a causa de la pandèmia. Així, l’antiga factoria targarina s’omplirà altre cop d’exposicions, audiovisuals, xerrades, concerts, tallers familiars i gastronomia entre altres propostes lúdiques i divulgatives. L’eix temàtic serà, una vegada més, la cultura popular dels Estats Units. El Museu Trepat rememora així els orígens nord-americans de la dalladora J.Trepat que es fabricà a Tàrrega durant la primera meitat del segle XX. Inspirada en la dalladora McCormick de Chicago, aquesta eina transformà la mecanització del camp català. El McTrepat, organitzat per les regidories de Cultura i Patrimoni, manté l’entrada de franc si bé enguany es limitarà l’aforament i caldrà fer reserva prèvia al web www.museutrepat.cat.


L'Organització de Consumidors i Usuaris (OCU) fa el llistat dels aliments que es poden menjar de manera segura un cop sobrepassada aquesta data\n01/04/2019 - 21.14 Actualitzat 02/04/2019 - 23.11\nLa data de consum preferent que figura en molts productes indica que, amb el pas del temps, aquests aliments perdran gust, color, olor o textura, però, en molts casos, això no implica cap perill per al consumidor.\nUn informe de l'Organització de Consumidors i Usuaris (OCU) ha fet un llistat de 10 aliments que no ofereixen cap problema si es consumeixen després de la data indicada com a preferent.\nSegons l'OCU, no suposa cap conseqüència negativa fer servir aquests productes dies -o, en alguns casos, fins i tot, setmanes- després, però sempre que no estiguin oberts ni presentin senyals de deteriorament.\nAixò sí, poden tenir un gust o una textura pitjors de l'habitual.\nAliments sense data de caducitat\nPel que fa a les fruites i verdures, res millor que l'aspecte i l'olor per jutjar si es poden consumir.\nL'OCU recomana intentar aprofitar-les, si no estan molt deteriorades.\nÉs important retirar les zones que estiguin una mica ennegrides. Cal treure un bon tros a tot el voltant d'almenys un centímetre.\nSempre s'ha de descartar, si estan podrides o en mal estat.\nCompte amb la carn i el peix\nPel que fa a la carn i el peix, cal anar amb molt de compte, perquè són els aliments que poden crear més problemes.\nSón productes frescos amb poca durabilitat i cal ser curosos.\nPassada la data de caducitat marcada a la carn, el peix o el pollastre quan es compra en safates, s'ha d'evitar consumir-los, igual que el formatge fresc.\nHi ha la possibilitat que siguin portadors de microbis i, alguns d'ells, si proliferen, desencadenen intoxicacions i malalties.\nEl risc pot presentar-se, fins i tot, abans de la data, si els aliments no s'han conservat a temperatures adequades.


Adjudicats els treballs de digitalització dels documents de l'Arxiu Nacional i de la Biblioteca Nacional | BonDia Diari digital d'Andorra.\nEls treballs de digitalització i indexació de documentació de l'Arxiu Nacional d'Andorra i de la Biblioteca Nacional d'Andorra han recaigut a l'empresa Dinser Andorra per un import total de 20.096,5 euros, tal com ha informat el ministre portaveu, Eric Jover, en la roda de premsa posterior al consell de ministres. L'adjudicació té com a objectiu la continuació del programa de digitalització del patrimoni documental i bibliogràfic del país, per a la preservació, consulta i difusió, i el termini d'execució previst dels treballs és de 8 mesos.\nD'aquesta manera, es digitalitzaran 2.421 documents textuals de Batllia Episcopal i 23 bobines de microfilm de 35 mm de documents d'Andorra provinents de l'Arxiu Històric Nacional d'Espanya. D'altra banda, en el projecte de conservació del patrimoni de la Biblioteca Nacional d'Andorra i dins del Pla anual de digitalització i conservació, es digitalitzaran 19.500 cares documentals de les revistes Andorra 7. Tots els materials tindran un tractament d'acord amb les seves característiques físiques mitjançant el procediment tècnic més adequat que impedeixi el deteriorament dels documents, han informat des de l'executiu.\nEl processament tècnic per a la digitalització dels fons textuals es realitzarà a les instal·lacions de l'Arxiu Nacional d'Andorra, i la prestació dels serveis s'ajustarà a les indicacions i criteris tècnics donats per l'Arxiu i la Biblioteca Nacional.


IB3 | ZOOM: Medicina emocional\nDimarts a les 23.25h\nEn les darreres dècades, els hospitals experimenten una transformació important. Els estaments sanitaris han entès que cuidar totes les necessitats dels pacients durant el seu procés d’hospitalització redueix les seqüeles emocionals i afavoreix considerablement l’evolució del malalt.\nAquest canvi, però, està principalment motivat per les demandes dels pacients i per les iniciatives que les mateixes famílies dels hospitalitzats han duit a terme. En són un clar exemple, projectes com La Sonrisa Médica i Aspanob que han posat principal interès a humanitzar els espais pediàtrics dels hospitals, per tal de millorar-ne les prestacions i aportar-hi nous recursos com l’humor, la música i el joc.\nEn l’actualitat, aquestes associacions formen part del sistema sanitari i treballen conjuntament amb els professionals de la salut. A “Medicina Emocional” coneixerem de prop aquestes iniciatives, com es duen a terme i les millores que aporten als beneficiats.


Vergés: «Si les vacunes arriben el 27 de desembre, començarem el mateix dia» - Regió7\nVergés: «Si les vacunes arriben el 27 de desembre, començarem el mateix dia»\nLa consellera de Salut afirma que «la vacuna és segura» i que es pretén assolir la immunitat de grup «tan ràpid com sigui possible»\nLa consellera de Salut, Alba Vergés, recentment acn\nLa consellera de Salut, Alba Vergés, va assegurar dissabte que Catalunya començarà la campanya de vacunació el 27 de desembre si arriben aquell mateix dia les dosis, com va prometre el ministeri de Sanitat. En una entrevista a El Suplement de Catalunya Ràdio, coincidint amb La Marató contra la covid-19, Vergés va defensar que la vacuna «és segura» i que es pot parlar «d'un gran èxit» pel fet de tenir-la.\nVergés va dir que encara no sap qui serà la primera persona que es vacunarà a Catalunya, però va recordar que «el col·lectiu prioritari són les persones en residències». La consellera va dir que no sap quan s'assolirà la immunitat de grup, però que el seu objectiu és que sigui «tan ràpid com es pugui». «Nosaltres començarem el primer dia, sí. Si les vacunes arriben el 27, començarem aquest dia», va assegurar la consellera de Salut.\nLa vacuna de Pfizer-BioNTech ha de passar l'últim examen de l'Agència Europea del Medicament (EMA) avui, i posteriorment la Comissió Europea té previst acceptar-la en temps rècord i començar el repartiment. La campanya de vacunació s'iniciarà a la UE els dies 27, 28 i 29 de desembre, segons va anunciar la presidenta de la CE, Ursula von der Leyen, amb les dosis distribuint-se als estats el 26.\nEl Govern espanyol va prometre enviar les primeres vacunes a unes 50 localitzacions arreu d'Espanya el primer dia, el 27, quan el ministre Salvador Illa va dir que començaria la campanya.\nAlba Vergés va assegurar que «és normal que la gent tingui dubtes» sobre la covid-19 i les vacunes, però ha remarcat que hi haurà molta informació. Segons Vergés, la vacuna «és una cosa molt positiva, dona esperança que això s'acabarà més d'hora que tard i que els esforços tenen sentit».


TAU Primer Cicle de Música Antiga i Debat de Tarragona - Revista Musical Catalana\nTAU Primer Cicle de Música Antiga i Debat de Tarragona\nL’Associació Ensemble O Vos Omnes engega una nova iniciativa musical, TAU Primer Cicle de Música Antiga i Debat de Tarragona, del qual és previst oferir el primer concert el dia 22 de novembre al Seminari de Tarragona. Aquest nou cicle ha obert una acció de micromecenatge a través del portal Verkami.\nEs tracta d’un cicle de quatre concerts a càrrec del grup vocal de música antiga Ensemble O Vos Omnes –format principalment per intèrprets del Camp de Tarragona–, els quals aniran precedits d’una conferència que ajudarà a contextualitzar la música que se sentirà després. El cicle tindrà lloc al claustre de Sant Pau del Seminari de Tarragona, recentment restaurat i que disposa d’unes instal·lacions excel·lents per a aquest projecte.\nEn aquest cicle se sentirà música de Telemann, Bach, Schütz, Guerrero i d’altres grans compositors renaixentistes i barrocs. També s’interpretarà la música que es feia a les colònies espanyoles durant els segles XVI i XVII, la música de Carnaval de la Florència del Quattrocento i, per primera vegada a Tarragona, els villancicos de Joan Pau Pujol, mestre de capella de Tarragona al final del segle XVI.\nPer tal de no gravar amb possibles pèrdues econòmiques altres formacions, l’Ensemble O Vos Omnes assumeix la totalitat interpretativa del cicle i ha engegat la campanya de micromecenatge amb la finalitat de finançar-lo. Ja de cara a la segona edició, si el cicle es tanca amb bons resultats, l’Associació gestionarà l’obtenció de suport institucional i econòmic i hi presentarà altres grups de primera qualitat. Queda un mes per poder fer les aportacions.


Trobada familiar d’artistes i activistes socials al Kasal Popular Les Arenes\nYou are here: Home / Cultura / Destacats / Moviments socials / Trobada familiar d’artistes i activistes socials al Kasal Popular Les Arenes\nEmotiva nit de trobada d’amics la viscuda en la nit de divendres. Va ser al Kasal Popular de Les Arenes, on es convocà una reunió que no per petita, va deixar de tenir la seva significació. Per la coincidència d’amics i gent que comparteix afinitats en l’àmbit associatiu i cultural. Una bona manera d’estretar vincles amb qui ha compartit espais de lluita i també d’oci, i com no, de contribuir a fer ciutat.\nAssistents a la trobada al Kasal Popular Les Arenes aplaudeixen els artistes participants. Foto: Kasal Popular\nEl Manel Montoliu, president del Centre Juvenil de Les Arenes, exercí de mestre de cerimònies de la vetllada, i anà presentant de manera espontània els diferents artistes i activistes convidats. Aixi doncs, vam ser partícips d’una nit familiar i de camaraderia on hi va haver de tot. Amb molta poesia i molta música. I és que tal i com ens evocava l’advocat i activista Joan Tamayo, “la poesia és un arma carregada de futur”. Aquest va recitar poemes de Celaya, Lora, i del seu propi repertori (tot anunciant que de cara el proper Sant Jordi, publicarà un llibre amb un recull inspirat en la seva infantesa a Terrassa). El jove egarenc Josep Agusí, tenor, cantà àries d’autors italians. I també el solista de saxo i professor del Conservatori de Música Narcís Argemí amenitzà la vetllada interpretant algunes peces.\nEntre els anomenats activistes presents, Andrés Zamora, que actualment forma part del Colectivo de Parados, intervingué per descriure la greu situació personal que pateix tanta gent adulta de la ciutat que no té feina, i explicà alguns dels projectes comunitàries que volen posar en marxa, així com les dificultats que els posen sovint des de l’administració, ja sigui municipal o nacional. En representació de l’AV Torre-sana i la FAVT, l’Oriol Vicente explicà com va viure, de ben petit, la riuada del Vallès quan vivia a Sant Adrià del Besós i el seus forts vincles des de que resideix en aquesta ciutat. Com a Malarrassa també tinguérem l’oportunitat d’explicar de forma breu el nostre projecte de comunicació local.\nUn altre dels convidats, Jordi Flores, l’actual regidor de Cultura, rememorà el seu pas per l’entitat uns quants anys enrere, quan començava a exercir de deejay amb la seva marca artística Dr. Flo. L’Emiliano Martínez, que fou president de l’AV Sant Pere Nord i de la FAVT, ara regidor de Terrassa en Comú, també es comptà entre els assistents, juntament amb veïns del barri de Les Arenes i gent de diferents generacions.\nAixí doncs, activistes i artistes de la ciutat compartirem històries, riures i un pica pica, en aquest format familiar i íntim que hi ha intenció de repetir en més ocasions. Tots ells agrairem l’hospitalitat dels amics Manel, Mari Cruz i Carles, persones que han lliurat bona part de la seva vida a la dinamització comunitària del barri.\nEl tenor Josep Agusí cantà en el decurs de la nit. Foto: Kasal Popular\n30 anys de Kasal Popular - Kasal Popular\n2 novembre 2016 - 8:12\n[…] http://malarrassa.cat/2016/10/30/trobada-familiar-dartistes-i-activistes-socials-al-kasal-popular-le… […]


Pioneer | enciclopèdia.cat\nPlaca de la qual és portador el Pioneer 10\nSèrie de sondes còsmiques dels EUA pertanyents al programa de recerca espacial del mateix nom, iniciat per les forces aèries l’any 1958, però transferit tot seguit a la NASA, de la qual el Pioneer 1, llançat l’11 d’octubre de 1958, fou el primer giny espacial.\nAmb els quatre primers Pioneer, i fins al març del 1959, hom intentà, sense èxit, de fer impacte a la Lluna. Els Pioneer del 5 (després del llançament del qual el programa fou interromput fins a la darreria del 1965) al 9 (llançat pel novembre del 1968) foren emprats per a l’estudi i la predicció de l’activitat solar. Des del 10, els Pioneer han estat sondes d’estudis planetaris exteriors. El Pioneer 10 passà el 3 de desembre de 1973 a una distància de 130 000 km sobre els núvols de Júpiter, i n'envià imatges i altres dades. Accelerat per l’acció del camp gravitatori del dit planeta, ha de travessar l’òrbita de Plutó i serà el primer giny que abandonarà el sistema solar i s’endinsarà en l’espai interestel·lar. D’aquí a vuit milions d’anys arribarà a l’indret on actualment hi ha l’estel Aldebaran. El giny és portador d’una placa amb un missatge gràfic susceptible d’ésser desxifrat per una altra civilització amb coneixements mínims similars als humans actuals. El Pioneer 11 o Pioneer-Saturn també passà prop de Júpiter el 1974, descobrí el casquet polar sud del seu satèl·lit Cal·listo i pel setembre del 1979 arribà a Saturn per estudiar els anells i el satèl·lit Tità i descobrí un nou satèl·lit, dos nous anells, i la presència d’un camp magnètic molt més intens que el de la Terra. El 1997, la NASA tallà la comunicació amb la sonda Pioneer 10, que feia 25 anys que era a l’espai. A uns 10 000 milions de quilòmetres de la Terra, la nau encara podia enviar informació gràcies als quatre generadors de plutoni, però la NASA considerà massa elevat el cost de 75 milions de dòlars anuals que representava la recepció i el tractament de les dades.


El 9 de novembre deixa llargues cues al matí però una baixa participació a Sant Boi - Sant Boi Diari\nUn matrimoni de santboians votant amb vestits tradicionals catalans // Maria Roda\nEl matí ha començat amb llargues cues a les portes dels cinc punts de votació de la ciutat -els instituts Ítaca, Rafael Casanovas, Camps Blancs, Marianao i Joaquim Rubió I Ors-, especialment en aquests dos últims. Minuts abans de que obrissin les portes els voluntaris, centenars de santboians ja esperaven amb ganes el moment de votar.\nEntre els votants s’ha vist gent de totes les edats, destacant la gent gran i els adolescents que posaven una papereta en una urna per primera vegada. A la una del migdia, la xifra oficial de participació era de 8.161 santboians. Això indica, sense ser un percentatge oficial ja que només poden votar els majors de 16 anys amb domicili a la ciutat, que a mig dia ha votat un 11% de la població santboiana.\nLa pluja, que ha començat a mig matí, no ha aturat un ritme constant de participació amb cues a les portes dels instituts. L’alegria i l’emoció del moment s’han fet notar especialment en els primers instants de la jornada. «Quan han entrat els dos primers de la cua amb el vot a la mà, tots els voluntaris ens hem posat en peu i hem aplaudit» relata Lourdes Escardívol, membre de l’ANC de Sant Boi i voluntària a una de les meses.\n«No s’ha registrat cap tipus d’incident ni problema durant la jornada» explica a dSantBoi un voluntari que s’identifica com a votant del PSC. A molts participants a la votació els hi sorprenia com els mossos d’esquadra -una parella al voltant de cada institut- es mantenien allunyats de l’interior del centre. «La policia s’està mantenint al marge però ens agrada que estiguin aquí perquè demostra que el que fem avui és només exercir el dret a votar i ho fem de la manera més normal», valorava un altre dels voluntaris.\nEl gimnàs de l’Institut Camps Blancs ha viscut moments d’intensa participació // Maria Roda\nConstant afluència de votants als passadissos de l’Institut Marianao // Maria Roda\nUn ciutadà dipositant el seu vot dins d’una urna a l’Institut Ítaca // Maria Roda\nCues davant algunes taules a l’Institut Rafael Casanova // Maria Roda\nLes cues més llargues s’han registrat durant tot el matí a les portes de l’Institut Joaquim Rubió i Ors // Maria Roda\nTags:9N ANC Assemblea Nacional Catalana independència institut Camps Blancs Institut Itaca Institut Marianao Institut Rafael Casanova Lourdes Escardívol participació procés participatiu PSC Sant Boi Voluntaris votació votants\n← El PP de Sant Boi asegura que el 9 de noviembre «no habrá ninguna votación»\n18.198 santboians voten en el procés participatiu sobre la independència de Catalunya →


11/05/2022 | 44 Publicado en TEMPORADA 2021/22\nEl Prebejamí A ha estat l’últim de la nostra Escola en prendre part a la Copa Federació. Ho van fer diumenge i després de ser l’únic dels nostres representants, tornarà a les instal·lacions d’El Planter este proper 15 de maig per disputar la fase semifinal.\nEls de Nacho Martínez i Sergio Tamarit es van fer amb el primer lloc del grup C en guanyar els seus dos primers partits: 4-0 contra CF Torrelevante i 3-0 davant CD Almazora, mentre que l’encontre que tancava la fase de grups el van perdre per 1-2 amb Júpiter Massamagrell. L’eliminatòria que ficava en joc la classificació per la següent fase va mostrar el millor d’este jove grup, derrotant al Contaudit Almassera per 7-0.\nI de cara a la propera jornada de semifinals, els nostres ja coneixen quins són els seus rivals, molt durs tots ells: CF Sporting Xirivella (10:10), CD CAStellon (12:30) i Levante UD ‘C’ (14:50) són els contrincants dins del grup I, d’on jugaran les eliminatòries els dos millors de cadascun dels sis grups, i que donaran els bitllet per la jornada final.\nLa major de la sort pels nostres que jugaran hui i dissabte els seus partits de competició a la Copa Or !


rebaixes: PINTARÉ PARAULES A L'ESQUENA DEL VENT... foto cris\nPINTARÉ PARAULES A L'ESQUENA DEL VENT... foto cris\nfoto cris de vistxcris.blogspot.com/\nPintaré paraules a l’esquena del vent\nfins que retornin,\nboomerang, com veu amiga.\nEsclataran el ulls, mirar d’ocell,\nen el bromall que dilecte transita\ni portaran escletxes de llum\nen la penombra del jardí\nde les meves idees.\nS’acanalarà el crit sorprès\nen l’eco de la clofa muntanyenca\ncom abraçada d’amic\nque ens espera en la masia\nde les seves ànsies\nper parar-nos taula\namb conversa de vi generós\nI ametlla torrada als dits pelada.\nEm brillaran les ninetes\nQuan la fe retorni esperançada\nEn l’amor dels vells records.\nEtiquetes de comentaris: foto Cris, rebaixes\nS'han de pintar paraules, tens raó, sempre s'han de pintar o plantar...\nEt porto l'abraçada d'amic que diu el poema.\n30 d’agost de 2010 a les 19:23


COVID-19 - Jamboree Dance\nNormativa sala Jamboree\nA partir del 23/12 la sala Jamboree romandrà oberta només per als cicles de concerts: Keep it Real, Latineo, G13, GENZ, Leche de Tigre. Aquests cicles es duran a terme una hora abans del seu horari habitual, és a dir, de 22h a 23h, la resta de programació no es durà a terme.\nSeguint la normativa vigent, es requerirà la presentació d’algun d’aquests documents per a accedir a les sales:\nAntígens (-) QR (48h)\nL’ús de mascaretes serà obligatori per accedir a la sala sempre que no es pugui mantenir la distància de seguretat entre persones.\nDisposem de servei de bar. Es permetrà el consum de begudes a les taules, però no es permet el consum de begudes a la barra per evitar aglomeracions.\nEs recomana el distanciament social sempre que sigui possible.\nÉs important portar les entrades a la sala en format electrònic o en paper. No es recomana l’ús de la taquilla per evitar aglomeracions i cues.\nAquí et deixem un enllaç on apareixen els centres acreditats per a les diferents proves:\nComprova la validesa de la teva QR:\nPELAIMAS posa a disposició dels usuaris de la Web, els següents mitjans on podran dirigir les seves peticions, qüestions i queixes relacionades amb les nova normativa referent al Covid-19:


L’app “Meet2Go” guanya APPS&CULTURA | Barcelona Cultura\nL’app “Meet2Go” guanya APPS&CULTURA\nL’app “Unique Visitors” guardonada amb el premis al concepte més innovador i el vot del públic\nL'aplicació mòbil Meet2go, que posa en contacte persones amb gustos similars per anar a concerts i festivals, ha guanyat l’APPS&CULTURA, el projecte impulsat per la Direcció de Creativitat i Innovació de l'Institut de Cultura de Barcelona (ICUB) per connectar la cultura amb el mòbil.\nL'app ha rebut el primer premi, dotat amb 6.000 euros i la nominació als Mobile Premier Awards 2014, els premis de referència del sector de les aplicacions mòbils.\nEl jurat d'APPS & CULTURA ha atorgat el premi a Meet2Go per: “combinar de manera innovadora l’on line i l’off line, identificant molt bé mercats amb necessitats reals i potenciar, en ciutats com Barcelona, espais i àrees no habituals per als turistes.”\nL'aplicació mòbil social Unique Visitors, que permet crear, compartir i consultar itineraris de visita a museus, ha estat reconeguda amb el premi al concepte més innovador, dotat amb 2.000 euros, i també ha estat l’app més votada pel públic pel que ha rebut un premi de 500 euros.\nEl jurat ha considerat que Unique visitors “és una proposta innovadora en el seu sector, d’utilitat tant per als usuaris com per als museus, en proposar un altre manera de recórrer i descobrir les exposicions i les seves col•leccions, tot aprofitant la potència de les xarxes socials.”\nEl jurat d’APPS&CULTURA l’han format per Ramón Simó, director del Festival Grec; Ricard Robles, codirector d’Advanced Music (Festival Sónar); Joan Abellà, gerent del Museu d'Art Contemporani de Barcelona (MACBA); Ibon Cormenzana, CEO de la productora Arcadia Motion Pictures; Gina Tost, comunicadora i presentadora de diferents espais de ràdio i televisió; Daniel Sánchez, fundador i soci de Nauta Capital, i Enric Faura, director d’Edi.cat.\nHan participat des de desenvolupadors, dissenyadors i professionals del món de les app fins a artistes i gestors culturals i persones amb una bona idea d’aplicació mòbil. Per poder desenvolupar la seva app, els participants d’APPS&CULTURA han comptat amb la plataforma Hack-at-Home creada per AppCircus, que ha posat a la seva disposició mentors especialitzats.\nEn paraules de la directora de Creativitat i Innovació de l’ICUB, Inès Garriga, “la resposta del sector en aquesta primera versió ha estat molt positiva, ha estat un projecte molt ben rebut, tan per la part cultural com per la part tecnològica. És una oportunitat per ambdós sectors d'establir sinergies i aliances que s'enfortiran i creixeran en properes edicions d'APPS&CULTURA”.\nPer ampliar la informació sobre APPS&CULTURA feu click aquí.


L'organisme de protecció i promoció de la Igualtat de Tracte i la No-Discriminació arriba a l'Ebre\nImatge de la jornada de presentació de l'organisme de protecció i promoció de la Igualtat de Tracte i la No-Discriminació.\nIgualtats i Feminisme, que ha posat en marxa l'organisme, ha rebut una trentena de denúncies en línia en tres mesos\nActualitzada 24/05/2022 a les 17:39\nIgualtat i Feminismes ha posat en marxa a les Terres de l'Ebre l'organisme de protecció i promoció de la Igualtat de Tracte i la No-Discriminació amb el qual es desplega la llei 19/2020, amb el mateix nom. L'Ebre és el primer territori on es presenta l'ens. La secretària d'Igualtats, Mireia Mata Solsona, ha apuntat que des d'aquest dimarts ja es poden presentar denúncies i es pot comptar l'acompanyament en el procés del personal que s'ha format a l'oficina d'atenció ciutadana de la delegació del Govern.\nLes denúncies per una situació de discriminació s'han de comunicar amb un formulari en línia i des de l'1 de març se n'han rebut 31, de moment sense cap expedient sancionador. La llei tindrà el seu propi règim de sancions a l'estiu. L'organisme per al desplegament de la llei per la igualtat de tracte i la no discriminació permet la tramitació de les denúncies en línia i a les Terres de l'Ebre ja s'atén i s'assessora sobre la normativa a l'oficina ciutadana del Govern.\nCom ha apuntat la coordinadora territorial d'Igualtat i Feminismes, Mar Lleixà, també s'ha iniciat la formació d'administracions, entitats i òrgans privats perquè puguin acompanyar les persones que pateixen situacions de discriminació o que en siguin coneixedores. «Si som conscients que això està passant, ja no val allò de mirar cap a un altre costat», ha remarcat.\nLa llei, aprovada per acord de govern el passat 24 de març, protegeix les persones davant de situacions de desigualtat per qualsevol motiu (gènere, edat, capacitats, llengua, origen, religió, entre d'altres) i tant en l'àmbit privat com públic. Com ha explicat la secretària d'Igualtats, es posarà l'accent en «la representació plural» de les administracions del país i en les discriminacions institucionals. «Defensarem les persones en situació de discriminació, en la instrucció de les denúncies, que aniran fins al final, per veure a qui es discrimina i per quins motius», ha dit Mata Solsona.\nA l'estiu, la llei tindrà el seu propi règim de sancions econòmiques, però també es treballarà amb processos de mediació perquè «els fets no es tornin a repetir i no es quedi en una persona i una multa», una vocació «preventiva» que ha remarcat la directora de l'organisme de protecció i promoció de la Igualtat de Tracte i la No-Discriminació, Manuela Fernández Ruiz.\nL'ens no pretén «només canalitzar denúncies» i sancionar situacions de discriminació sinó que liderarà l'acompanyament a la resta d'administracions del Govern i els ens locals «perquè adaptin la llei» a tots els àmbits, amb «polítiques concretes en positiu» per la igualtat de tracte. «És una llei molt àmplia i ens interpel·la a totes», ha reclamat la directora. «Sabem que sancionant, es pot quedar aquí i cal actuar en la prevenció, fins i tot en situacions més greus que puguin arribar a l'àmbit penal», ha afegit Fernández Ruiz.\nComenta el contingut : L'organisme de protecció i promoció de la Igualtat de Tracte i la No-Discriminació arriba a l'Ebre


Informe del Síndic sobre el sector ramader: «qui contamina paga» – Grup de Defensa del Ter\nEl Síndic emet un informe sobre el sector ramader en el qual declara que «qui contamina paga».\nLes entitats sotasignats creiem que és un gran pas que un organisme públic faci aquestes recomanacions, i li agraïm la tasca que ha fet al interessar-se en una temàtica que involucra a tants agents, i que alhora, és un dels motors econòmics del país.\nTot va començar ara fa uns mesos, quan l’ajuntament de Lluçà, veí del municipi de St. Martí d’Albars, va veure amb preocupació com es construïa una macrogranja del grup Tarradellas en aquest municipi. L’ajuntament va presentar al•legacions a la construcció de la mateixa. Aquesta documentació va servir per fer una denuncia sobre la problemàtica al Síndic de greuges, feta conjuntament per Lluçanès Viu i el Grup de Defensa del Ter. El fet de presentar dades d’una granja concreta va ser clau, atès que va permetre una contextualització d’una problemàtica que a Osona fa més de 20 anys que existeix. En aquest sentit, el Síndic es va sorprendre de que es pogués construir una macrogranja de porcs en un lloc contaminat amb nitrats i amb un elevat dèficit d’aigua, entre d’altres motius que destapaven la nefasta actuació de l’administració en relació a aquest tema. No es tracta d’un fet aïllat, a Catalunya s’obren i amplien granges contínuament en zones on per llei hauria d’estar prohibit.\n• Valorar la necessitat d’aplicar una moratòria en l’atorgament d’autoritzacions per a la instal•lació de noves granges del sector porcí. Si el nou decret 136 no s’aprova en els propers 6 mesos, aplicar la moratòria obligatòriament.\n• La creació d’una taula sectorial integrada pels Departament de la Vicepresidència i d’Economia i Hisenda, el d’Agricultura, Ramaderia, Pesca i Alimentació i el de Territori i Sostenibilitat. La tasca d’aquesta taula seria analitzar anualment les dades del sector porcí enfront les dades de contaminació per nitrats, per tal de determinar la necessitat de reduir la cabana porcina en algunes granges.\n• Redacció d’un programa, per part del sector i les administracions afectades, amb l’objectiu de recuperar de forma immediata els aqüífers contaminats, i que l’Administració hi destini els recursos que siguin necessaris.\n• Crear un tribut que faci internalitzar els costos ambientals al sector ramader.\n• Que l’Administració elabori i impulsi l’aprovació d’un règim sancionador específic.\n• Que s’intensifiquin els controls per part de l’Administració i que s’actuï amb rigor en aquesta matèria.\n• Que es doti l’Oficina de Fertilització i Tractament de les Dejeccions Ramaderes dels recursos econòmics i materials que siguin necessaris perquè pugui exercir amb garanties la funció encomanada com a eix central del sistema.\n• Que l’Administració revisi i actualitzi, adequant-se a la normativa, el Codi de bones pràctiques agràries en relació amb el nitrogen existent actualment.\nLes presents entitats valorem positivament l’informe, tanmateix creiem que en zones contaminades s’hauria de reduir la cabana porcina des d’ara mateix, atesa la greu afectació del territori català, i tenint en compte la insuficient eficàcia que signifiquen la reducció de l’excreció de nitrogen via millora de l’aprofitament del pinsos, la tecnologia en els tractaments de purins i les plantes de cogeneració. La moratòria, tal i com és proposada a l’informe del Síndic, caurà en sac trencat, ja que no s’ha de «valorar la necessitat d’aplicar una moratòria», aquesta ja ha estat demostrada, tal i com es desprèn del mateix informe del Síndic, i ara toca actuar. D’altra banda, la formació d’una taula sectorial amb els Departaments proposats manca clarament de qualitat democràtica. Hi haurien de ser presents les agències catalanes responsables de l’aigua i els residus, ACA (Agència Catalana de l’Aigua), ARC (Agència de Residus de Catalunya), respectivament. Alhora que també hi hauria d’haver representants de la societat civil i del Departament de Salut. Només així tindrà sentit la formació d’una taula de treball en la temàtica.\n• Un control real perquè es compleixin les normatives i lleis del sector.\n• Que es faci efectiva la internalització dels costos que la contaminació per nitrats ocasiona als aqüífers.\n• Que s’acabin els favors de l’administració cap a la gran indústria agroalimentària. Un sector vulnerable, altament dependent de factors externs (preu internacional dels cereals i del petroli), competitiu en precarietat laboral i orientat a mercats llunyans.\n• Que es potenciï un mosaic agrícola. Facilitant l’accés a la terra i fomentant projectes respectuosos amb el medi ambient, el territori i les persones, i que proporcionin productes de qualitat, de valor afegit i distribuïts en circuits curts. Que ajudin a recuperar la lògica i la importància de la nostra alimentació i del món de la pagesia.\nCategories Notícies, Purins - model ramader Etiquetes decret 136, GDT, Lluçanès Viu, macrogranges, model ramader, Síndic de Greuges, St. Martí d'Albars, tribut Navegació per les entrades


Gran Premi del Japó: Fernando Alonso: “Això és un motor de GP2!” | Esports | EL PAÍS Catalunya\nFernando Alonso: “Això és un motor de GP2!”\nL’asturià, onzè, critica la potència del motor encara que després matisa les seves paraules: “Acabaré la meva carrera en aquest equip”\nSuzuka 27 SET 2015 - 16:48\tCEST\nFernando Alonso, al circuit de Suzuka. Shizuo Kambayashi AP\nAl senyor Arai no li deu haver fet gaire gràcia escoltar els laments de Fernando Alonso, que en ple fragor de la batalla i mentre intentava mantenir darrere el Toro Rosso de Max Verstappen, ha esclatat per la ràdio: “Això és un motor de GP2!”. Quan ha baixat del cotxe, l'asturià, ja una mica més tranquil, ha mirat d'explicar les sensacions que l'han portat a expressar una vegada més la seva frustració. “És que és vergonyós. Als revolts anem ràpid, però per als altres és molt fàcil avançar-nos. Ells patinen, surten creuats i cometen errors, però a la recta ja tornen a estar al nostre costat, roda amb roda”, ha desgranat l'asturià, finalment, onzè. “No és la forma en la qual m'agradaria que els meus pilots demostressin la seva professionalitat. Ell va al cotxe i està frustrat, però fer servir aquest to no és una forma constructiva de comunicar-se”, li ha replicat després Ron Dennis, patró de l'equip de Woking (Gran Bretanya).\nLa carrera l'ha dominat Lewis Hamilton des de la primera corba. Allà, quan ha arrencant, el campió ha anat arraconant Nico Rosberg i obligant-lo a anar-se'n fora de la pista i a aixecar el peu. A partir d'aquell moment, el britànic s'ha passejat per Suzuka fins que s'ha alçat amb la vuitena victòria de la temporada, la 41a de la seva trajectòria, una xifra que el col·loca al mateix nivell que Ayrton Senna, el seu ídol de sempre. Darrere seu ha acabat Rosberg, en el que ha suposat el vuitè doblet del curs per a Mercedes. Sebastian Vettel ha tancat el podi, mentre que Carlos Sainz ha comès un error en la seva segona visita al taller, s'ha menjat un piló i ha trencat el morro del seu bòlid, i finalment ha creuat la meta el desè, just per darrere de Verstappen.\nAlonso després ha suavitzat les seves paraules i ha fet explícit el seu compromís amb McLaren-Honda: "Que ningú dubti que tinc tres anys (de contracte) amb McLaren i la meva carrera a la fórmula 1 acabarà en aquest equip. I tant de bo guanyant-ho tot", precisa el bicampió mundial espanyol.\nCrònica: Mercedes recupera el seu domini


Normes i consells - Fluvial\nEn aquest apartat trobareu consells i normes per gaudir de la vostra estada al Parc Fluvial del Besòs.\nEls informadors hi són per ajudar-vos, seguiu les seves indicacions.\nEl Servei d’Informació dels Usos i Gestió dels Accessos, a la Zona d’Ús Públic del Parc té per objecte informar a la ciutadania per tal que es compleixin les condicions establertes pels Plans d’Usos, d’Explotació i Manteniment i d’Emergència del Parc aprovats per la Generalitat de Catalunya.\nAquest servei, està format per personal uniformat que es mou en bicicleta. Són els encarregats de l’obertura i el tancament dels accessos al parc de manera ordinària d’acord amb l’horari previst al Pla d’Usos; d’efectuar la supervisió dels usos i les activitats que es fan al Parc; assistir i donar suport a les persones usuàries del parc donant avís als serveis d’emergència, en cas d’incident.\nL’equip d’Informadors tenen com a missió que es faci un bon ús de les instal·lacions del Parc Fluvial del Besòs. No dubteu a dirigir-vos-hi sempre que ho necessiteu.\nRespecteu les senyalitzacions i les àrees restringides al pas de persones\nPer preservar la fauna i l’alt valor biològic i paisatgístic no accediu a les zones restringides.\nEl servei de manteniment sovint reforça zones concretes del Parc per tal que els usuaris compleixin les indicacions de prohibit el pas o pas restringit, com a la desembocadura. El motiu no és altre que reforçar la informació per tal d’intentar que les persones se n’adonin de les accions que moltes vegades es realitzen de manera inconscient i automàtica.\nLes zones restringides, ho són, per preservar el seu alt valor biològic i paisatgístic ja que són zones de refugi de biodiversitat i punts d’estada escollits per les aus en època migratòria.\nPer tant, us demanem que quan trobeu un espai encintat no hi accediu, ni el traspasseu. Seguiu les indicacions que us donen els Informadors i respecteu la seva feina.\nPorteu el vostre gos lligat\nPer evitar accidents cal que porteu el vostre gos lligat.\nTal com s’informa en els panells ubicats als accessos del Parc Fluvial del Besòs, cal que porteu el vostre gos lligat. L’objectiu és evitar accidents amb les interferències que puguin provocar amb altres usuaris que caminen, corren o van en bicicleta, així com evitar que els animals domèstics baixin al riu provocant destorbs a la fauna.\nNo es permet l’acampada\nL’acampada lliure no és permesa al Parc Fluvial del Besòs.\nL’estiu és l’època predilecta per gaudir de l’aire lliure i els entorns naturals. Per aquest motiu, els parcs reben persones que per desconeixement decideixen pernoctar dins el Parc.\nL'acampada lliure i descontrolada, propicia la degradació dels ecosistemes naturals i la proliferació de deixalles. Per això és prohibeix acampar en cap punt del Parc Fluvial del Besòs, és a dir, ni a les zones humides, ni a la zona d’ús públic, ni tampoc a la desembocadura.\nUs demanem que seguiu les indicacions del personal d’Informació i abandoneu l’estada un cop recollides les vostres pertinences.\nEl bany no es permet\nL’aigua del riu Besòs no és apte per al bany.\nTot i ser un espai molt atractiu on el curs de l’aigua pren molt protagonisme en aquesta època de l’any, l’aigua del riu Besòs no és apte per al bany.\nPer tant, no es permet el bany al Parc Fluvial del Besòs, ni tampoc realitzar cap activitat aquàtica que pugui representar una alteració del ecosistema.\nLa pesca no és permesa\nLa Generalitat de Catalunya a petició de l’Ajuntament de Sant Adrià de Besos va declarar refugi de pesca la zona de la desembocadura del riu Besòs l’any 2012 i no és permès pescar-hi.\nAquesta disposició es publica al Diari Oficial de la Generalitat de Catalunya (DOGC) Núm. 6140 - 1.6.2012 mitjançant la resolució AAM/1020/2012, de 18 de maig on s’incorpora el Besòs i concretament el tram de la desembocadura al mar fins al primer pont del ferrocarril, com a refugi de pesca.\nLa mesura respon a la voluntat de preservar els valors naturals d’aquest indret clau per a la reproducció dels peixos d'aigües litorals però també per als ocells, especialment durant l’època migratòria, i per a un seguit d’espècies aquàtiques, protegides, molt sensibles a les interferències i molèsties humanes.\nLes sancions per als infractors que practiquin l’activitat de pesca recreativa al tram final del riu Besòs -comprès entre el pont del Ferrocarril i el mar- poden anar dels 600 als 6.000 euros i es decomissarà tot el material.


Cullera articula les bases del projecte europeu de rugbi inclusiu | Valencia Extra\nEl projecte europeu de rugbi inclusiu liderat i coordinat per l’Ajuntament de Cullera comença a prendre forma. Este matí, l’alcalde de la ciutat, Jordi Mayor, ha encetat la primera de les reunions telemàticament amb la resta de socis europeus participants per tal d’articular les bases d’esta iniciativa internacional.\nL’experiència, que fomenta la pràctica del rugbi inclusiu com a vehicle d’integració social, compta també amb la Università di Roma Tor Vergata (Itàlia), el centre d’educació Gipacor de l’illa de Còrsega (França), el Rugby Open Borders (Àustria), l’European Centre for Innovation, Education, Science and Culture (Bulgària), el TRI-Spain i també amb la paticipació de la Universitat de València com a soci d’estudis científic i socioeconòmic del projecte.\nMayor ha explicat que «tenim una oficina europea que és la primera que es va crear a la comarca ara fa cinc anys i amb la qual hem aconseguit que s’aproven projectes i accions interessants per a la ciutat». «No només suposen una injecció econòmica que fa la comissió europea sinó que en este cas ens va a ajudar a portar eixa forma d’entre la inclusió que tenim a Cullera i traslladar-la a més països europeus», detalla l’alcalde.\nLa màxima autoritat local també ha manifestat la satisfacció del municipi amb este projecte per trobar en el rugbi les ferramentes per créixer en matèria d’integració dia a dia i del que «esperem que la pandèmia ens permeta en un futur poder desenvolupar tots els objectius».


Càmping 4 estrelles Sandaya les Vagues Accés directe a la platja | Vista general\nChemin des Montilles, 34350 Vendres-Plage | Languedoc\nPla del Càmping\nRegió o Càmping Costa Brava Camping Cypsela Resort Provença Camping Riviera d'Azur Camping Douce Quiétude Camping Domaine du Verdon Languedoc Camping Le Plein Air des Chênes Camping Les Tamaris Camping Les Vagues Camping Blue Bayou Normandia Camping La Côte de Nacre Aquitania Camping Soulac Plage Camping Le Col Vert Camping Soustons Village Paris Camping International de Maisons-Laffitte Bretanya Camping Les 2 Fontaines Centre-Val de Loire Camping Château des Marais Camping Pays de la Loire Camping Domaine Le Midi\nCal emplenar tots els camps per comprovar la disponibilitat\nA pocs passos del Mediterrani, amb accés directe a una platja de sorra fina, el càmping de 4 estrelles Sandaya les Vagues us espera per una estada on les animacions familiars i els esports formaran part del vostre programa. Situat a Vendres-Plage, regió veïna de Valras-Plage, podreu gaudir de l'ambient d'estiu d'aquests pobles costers on el sol, els banys de mar i els aperitius marcaran el ritme dels vostres dies. En una regió tan dinàmica no us faltaran idees per divertir-vos amb tota la família i gaudir de les animacions i els espectacles que ofereix el càmping. Un paradís per als vostres fills, amb el Parc Aquàtic ple de tobogans i la piscina d'onades i el Kids Club, per escollir entre una gran diversitat d'animacions, divertir-se i fer nous amics. Per als adults, una àmplia oferta d'esports, fitness o descans, per a unes vacances al vostre ritme.\nObert des de 06 d’abril 2018 fins a 16 de setembre 2018\nCamping 7.6 hectàrees amb 436 parcel·les.\nAnimació i miniclub gratuït.\nParc acuàtic de 500m² amb piscina d'onades i tobogan.\nPlatja a 700m del camping.\nAccés WIFI al tot el camping amb accés gratuït als voltants de la recepció\nPremis i etiquetes\nHa arribat el moment de divertir-se gràcies a Sandaya. El càmping Les Vagues és el lloc somiat per a unes vacances en família ben divertides. El nostre equip d'animació us proposarà un munt d'activitats esportives i d'oci, per a totes les edats durant les vacances escolars franceses. Si voleu unes vacances a mida, podreu escollir amb tota llibertat entre totes les animacions i esdeveniments que us hi oferim, o descansar sota el sol en una hamaca llegint un llibre.\nNo us decidiu entre platja o piscina? Us encantarà el Parc Aquàtic laplatja Caraïbes : un espai únic on, entre la vegetació tropical, els para-sols de bambú i la sorra blanca, podreu fer un bany de sol vigilant tranquil·lament els vostres fills com juguen als tobogans. Escoltar el so de la piscina d'onades, o relaxar-se sota els raigs d'hidromassatge a l'ombra de les palmeres.\nPer als que vulguin personalitzar les seves vacances fins a l'allotjament, el nouespai privat Robinson és el lloc perfecte. Imagineu una illa deserta, un camí estret entre els arbres, amb cordes i barrils de pirates, us portarà fins a la vostra casa mòbil envoltada de sorra blanca. Voleu fer una migdiada? Gaudiu de les grans hamaques sota el sol i relaxeu-vos-hi. És bo pensar en les vacances, però és millor gaudir-les!\nVeure 16+ Imatges\nEl càmping Sandaya les Vagues posa a la vostra disposició, gratuïtament o amb suplement, diversos serveis que sens dubte us facilitaran l'estada dia a dia.\nLa nostra Recepció és a la vostra disposició cada dia de 9 a 19 hores els mesos de juliol i agost. Fora d'aquestes dates, obrim de 9 a 12 hores i de 15 a 19 h. Disposeu d'un espai d'informació turística amb fullets i informació sobre la regió.\nEsteu connectats durant les vacances! Disposeu de connexió gratuïta des de la Recepció. Per connectar-vos al vostre emplaçament i per tot el càmping, podeu comprar un abonament de línia segons les vostres necessitats: 1 dia 10 €, 4 dies 15 €, 7 dies 20 €.\nEn una zona convenientment disposada, teniu a la vostra disposició una sèrie de rentadores (5,5 €) i una assecadora.\nAprofiteu aquestes vacances per fer excursions amb bicicleta per les pistes condicionades de Valras-Plage.\nUn gran espai dedicat al joc, prop del bar, amb moltes màquines com futbolí, videojocs, etc. També disposareu de l'espai de Música amb instruments a la vostra disposició en espectacles oberts o iniciacions organitzades per l'equip d'animació.\nPer tal d'oferir-vos una estada el més agradable possible, el càmping disposa de diverses botigues de proximitat que us estalviaran haver d'agafar el cotxe durant les vacances.\nGaudiu d'un bon moment a taula, sota el sol a la terrassa del Restaurant. Menús a partir de 15 € ben variats: amanides, pizzes, hamburgueses, etc. Es pot encarregar una varietat de plats per emportar. Obert tots els dies, per la tarda i la nit.\nUn cafè a la terrassa del bar, sota el sol, veient com els vostres fills es diverteixen a la piscina, o fent u aperitiu amb la família gaudint de les animacions, el bar és obert tots els dies.\nD'altra banda, durant tot el dia oferim una selecció de pa i pastes fresques que s'elaboren aquí mateix durant tot el dia.\nEl nostre Supérette obre tots els dies. Hi trobareu els productes habituals, a més de fruita i verdura fresca, congelats, productes d'higiene i accessoris de platja.\nDeixeu-vos mimar pels nostres esteticistes i massatgistes, regaleu-vos un bon massatge o un tractament corporal (exfoliació, depilació, etc.). L'espai Benestar obre amb cita prèvia. Més informació a Recepció.\nTambé li agradará\nA tan sols 20 minuts de les platges de sorra fina del sud de França, a pocs minuts de Montpellier, el càmping de 4 estrelles Sandaya le Plein Air des Chênes us espera a Languedoc-Roussillon, a uns minuts de Montpellier. Amb 1.200 m² de piscines, disposa d'un Parc Aquàtic únic, per a una gran diversió de petits i grans. Envoltats d'un bosc de roures centenaris, ofereix un seguir d'activitats ...